CELEX: 62016TN0172
Language: el
Date: 2016-04-15 00:00:00
Title: Υπόθεση T-172/16: Προσφυγή της 15ης Απριλίου 2016 — Centro Clinico e Diagnostico G.B. Morgagni κατά Επιτροπής

13.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 211/61
            
         
      Προσφυγή της 15ης Απριλίου 2016 — Centro Clinico e Diagnostico G.B. Morgagni κατά Επιτροπής
      (Υπόθεση T-172/16)
      (2016/C 211/76)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Centro Clinico e Diagnostico G.B. Morgagni SRL (Κατάνια, Ιταλία) (εκπρόσωπος: E. Castorina, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση (ΕΕ) 2016/195 της Επιτροπής, C(2015) 5549 τελικό της 14ης Αυγούστου 2015, δημοσιευθείσα στην Επίσημη Εφημερίδα της Ευρωπαϊκής Ένωσης της 18ης Φεβρουαρίου 2016, κατά το μέρος που προβλέπει ότι (άρθρο 4, παράγραφος 5) «η Ιταλία ακυρώνει επίσης όλες τις πληρωμές που εκκρεμούν βάσει όλων των καθεστώτων ενισχύσεων του άρθρου 1, με ισχύ από την ημερομηνία έκδοσης της παρούσας απόφασης» καθώς και καθόσον στερεί από την προσφεύγουσα τη δυνατότητα να της επιστραφούν τα ποσά που κατέβαλε στην Agenzia delle Entrate dello Stato italiano που υπερβαίνουν το 10 % της φορολογικής της καταστάσεως (έτη 1990-1992), κατά την έννοια του άρθρου 9, παράγραφος 17, του νόμου 289/2002· τούτο δε, συνιστά δικαίωμα επί του οποίου στηρίζονται τα δικαστήρια στην ιταλική έννομη τάξη.
               
            
         Λόγοι και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έναν μόνο λόγο.
      
                  —
               
               
                  Υποστηρίζει συναφώς ότι, όταν η Ευρωπαϊκή Επιτροπή διαπιστώνει, όπως στην προσβαλλόμενη απόφαση, την αντικειμενική αδυναμία ανακτήσεως των κρατικών ενισχύσεων που κρίνονται παράνομες (σε αντίθεση με τις άλλες επιχειρήσεις οι οποίες κατέβαλαν μόνον το 10 % των οφειλόμενων ποσών), είναι γεγονός ότι, από νομικής απόψεως, δεν μπορεί βεβαίως να αμφισβητηθεί — βάσει των προαναφερθεισών αρχών — το δικαίωμα της προσφεύγουσας στην επιστροφή των επιπλέον καταβληθέντων ποσών σε σχέση με τα προβλεπόμενα στις διατάξεις του νόμου αριθ. 289/2002· σε αντίθετη περίπτωση, εισάγεται απαράδεκτη και σοβαρή διαφορετική μεταχείριση μεταξύ της προσφεύγουσας και των επιχειρήσεων της επαρχίας Κατάνια τις οποίες η προσβαλλόμενη απόφαση εξαίρεσε από οποιαδήποτε πληρωμή έως το 90 % του ποσού του μη καταβληθέντος φόρου.
               
            Επομένως, η προσβαλλόμενη απόφαση της Ευρωπαϊκής Επιτροπής πράγματι συνεπάγεται τη χορήγηση αδικαιολόγητου ανταγωνιστικού πλεονεκτήματος σε όλες τις άλλες επιχειρήσεις, εις βάρος της προσφεύγουσας όσον αφορά τις ζημίες που υπέστη κατόπιν της φυσικής καταστροφής που επισυνέβη περισσότερα από δέκα έτη πριν από την έκδοση της αποφάσεως της 14ης Αυγούστου 2015. Σύμφωνα με το ιταλικό δίκαιο, οι επιχειρήσεις δεν υποχρεούνται να διατηρούν τα διοικητικά και λογιστικά έγγραφά τους για διάστημα μεγαλύτερο της δεκαετίας. Επομένως, το Centro Morgagni δεν είναι πλέον σε θέση να αποδείξει παραδεκτώς για τις ανάγκες του άρθρου 107 ΣΛΕΕ, ότι υπέστη ζημίες κατά κατάφωρη παραβίαση των αρχών της ισότητας, των δικαιωμάτων άμυνας, της δικαιολογημένης εμπιστοσύνης (άρθρο 20 του Χάρτη Θεμελιωδών Δικαιωμάτων της Ευρωπαϊκής Ένωσης, άρθρα 2, 6, 9 και 21 ΣΕΕ) και στρέβλωση του ανταγωνισμού υπό ισότιμους όρους μεταξύ των επιχειρηματιών.